Vakoilusta vuotanut Edward Snowden (vas.) ja Yhdysvaltain presidentti Barack Obama (oik.) lehtien kansissa. (KUVA: Reuters)
Perustuslain takaamia kansalaisoikeuksia ja vapauksia puolustavan Aclun mukaan viime viikolla paljastunut urkintaohjelma on laiton. Järjestö esittää, että oikeuden pitäisi tehdä siitä loppu ja määrätä tallenteet tyhjennettäviksi, sanomalehti The New York Timeshttp://www.nytimes.com/2013/06/12/us/aclu-files-suit-over-phone-surveillance-program.html?pagewanted=all&_r=0 kertoo.
Aclu on lyhenne nimestä American Civil Liberties Union. Järjestö perustettiin lähes sata vuotta sitten, ja nykyään sillä on järjestön mukaan yli puoli miljoonaa jäsentä.
Aclun mukaan vakoiluohjelma antaa hallinnolle merkittävästi yksityiskohtaista tietoa ihmisten poliittisista, ammatillisista, uskonnollisista, intiimeistä ja perheeseen liittyvistä yhteyksistä. Aclu arvioi kanteessa, että urkinta todennäköisesti haittaa ilmiantajia ja muita ihmisiä, jotka muutoin ottaisivat yhteyttä Acluun saadakseen lakiapua.
The New York Timesin mukaan kanne voi edetä Yhdysvaltain korkeimpaan oikeuteen. Yhdysvaltain oikeusministeriö kieltäytyi kommentoimasta asiaa lehdelle.